## Program pomoćničkog ispita za zanimanje mehaničar poljoprivredne mehanizacije

### NN 12/2010 (25.1.2010.), Program pomoćničkog ispita za zanimanje mehaničar poljoprivredne mehanizacije

MINISTARSTVO GOSPODARSTVA, RADA I PODUZETNIŠTVA

281

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

MEHANIČAR POLJOPRIVREDNE MEHANIZACIJE

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja mehaničara poljoprivredne mehanizacije u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje mehaničar poljoprivredne mehanizacije.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Uređenje motora:  a) Diesel motor traktora, kombajna  b) dvotaktni Otto motor ručne motorne pile  c) četverotaktni Otto motor kosilice | Izabrati alate.  Izvesti postupak demontaže motora, utvrditi ispravnost dijelova, zamijeniti neispravne dijelove i izvršiti montažu.  Nakon montaže izvršiti kontrolu i ispitivanje rada motora. |
| Uređenje transmisije traktora:  a) spojka  b) mjenjač  c) diferencijal  d) reduktor  e) kardanski prijenos | Odabrati alate, izvesti postupak demontaže transmisije, utvrditi ispravnost dijelova, zamijeniti neispravne dijelove i izvršiti montažu.  Nakon montaže izvršiti kontrolu i ispitivanje rada transmisije. |
| Uređenje upravljačkog sustava vozila ili radnog stroja | Pripremiti alate, izvesti postupak demontaže upravljačkog sustava, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada upravljačkog mehanizma. |
| Uređenje sustava za kočenje vozila  (npr. traktora)  a) hidraulične kočnice  b) pneumatske kočnice | Izabrati alate, izvesti postupak demontaže sustava za kočenje, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada sustava za kočenje. |
| Uređenje sustava za ubrizgavanje  goriva kod Diesel motora | Utvrditi uzroke neispravnosti, izabrati alate, izvesti postupak demontaže sustava za ubrizgavanje, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada sustava za ubrizgavanje goriva. |
| Održavanje i servisiranje poljoprivredne mehanizacije | Odabrati i rukovati ispitnim uređajima za utvrđivanje ispravnosti prema kontrolnoj listi. Provoditi propisane postupke pri zamjeni dijelova prema knjizi održavanja. Nakon montaže izvršiti kontrolu i ispitivanje rada sustava vozila. |
| Priprema kombajna za žetvu žitarica prije sezone žetve | Utvrditi ispravnost dijelova, odabrati alat, izvesti postupak demontaže neispravnih dijelova, zamijeniti neispravne dijelove te izvršiti montažu i podešavanje. Nakon montaže izvršiti kontrolu i ispitivanje rada. |
| Pripremanje kombajna za žetvu žitarica prije zimskog perioda mirovanja | Provesti postupak pripreme prema uputi proizvođača, utvrditi ispravnost dijelova te zamijeniti neispravne dijelove.  Koristiti propisana sredstva za zaštitu i konzerviranje kao i odgovarajući alat. |
| Pripremanje kombajna za repu | Utvrditi ispravnost dijelova, odabrati alat, izvesti postupak demontaže neispravnih dijelova, zamijeniti neispravne dijelove te izvršiti montažu i podešavanje. Nakon montaže izvršiti kontrolu i ispitivanje rada. |
| Uređenje ručne motorne pile | Izabrati alate, izvesti postupak demontaže, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada motorne pile. |
| Uređenje motorne kosilice | Odabrati alate, izvesti postupak demontaže, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada kosilice. |
| Demontaža i montaža dijelova, skupina i sustava na vozilima, strojevima, aparatima i uređajima za poljoprivredu, šumarstvo, vrtlarstvo, graditeljstvo i komunalije | Navesti i izabrati alate, izvesti postupak demontaže, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada sustava. |
| Stavljanje u pogon dijelova, skupina i sustava na vozilima, strojevima, aparatima i uređajima za poljoprivredu, šumarstvo, vrtlarstvo, graditeljstvo i komunalije | Pripremiti alate, izvesti postupak stavljanja u pogon dijelova, skupina ili sustava, te nakon stavljanja u pogon izvršiti kontrolu i ispitivanje rada sustava. |
| Uređenje glave motora | Utvrditi razloge koji upućuju na potrebu uređenja glave motora, izabrati alate, izvesti postupak demontaže glave, ventila, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada motora. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Kontrola i podešavanje zračnosti ventila | Izmjeriti zračnost na ventilima, dokumentirati izmjere vrijednosti i usporediti ih s propisanim.  Podesiti i provjeriti zračnost. |
| Utvrđivanje kvara | Utvrditi kvar u određenom vremenu i procijeniti isplativost popravka. |
| Održavanje vozila, strojeva, aparata i uređaja za poljoprivredu, šumarstvo, vrtlarstvo, graditeljstvo i komunalije | Koristeći servisnu knjižicu izvršiti servis određenog vozila, stroja, aparata i uređaja. |
| Ispitivanje, prilagođivanje i priključivanje mehaničkih hidrauličkih, pneumatskih, električnih i elektroničkih sustava i uređaja | Izabrati alate i pribor za ispitivanje, namještanje i priključivanje.  Odrediti postupak ispitivanja pojedinog sustava, izvršiti ispitivanje i otkloniti uzroke nastanka kvara. |
| Podešavanje nošenih plugova | Pripremiti alate i pribor za namještanje i priključivanje.  Odrediti postupak ispitivanja pojedinog sustava, izvršiti ispitivanje i otkloniti uzroke nastanka kvara. |
| Sustav podmazivanja traktora | Odabrati uređaje i alate za ispitivanje, odrediti i provesti postupak ispitivanja, utvrditi i otkloniti neispravnosti, ispustiti ulje, zamijeniti filtar i nasuti novo ulje te provjeriti ispravnost izvršenog rada. |
| Održavanje i prilagođavanje pneumatske prskalice | Izvršiti servis koristeći uputstva proizvođača, utvrditi ispravnost dijelova i otkloniti uzroke neispravnosti. Izvršiti demontažu, montažu i podešavanje. |
| Održavanje pneumatske sijačice | Izvršiti servis koristeći uputstva proizvođača, utvrditi ispravnost dijelova i otkloniti uzroke neispravnosti. Izvršiti demontažu, montažu i podešavanje. |
| Održavanje rasipača umjetnog gnojiva | Izvršiti servis koristeći uputstva proizvođača, utvrditi ispravnost dijelova i otkloniti uzroke neispravnosti. Izvršiti demontažu, montažu i podešavanje. |
| Strojevi za berbu povrtnih kultura | Izabrati alate i pribor za ispitivanje, namještanje i priključivanje, odrediti postupak ispitivanja, izvršiti ispitivanje i otkloniti uzroke nastanka kvara. |
| Sijačice za sjetvu strmih žitarica | Pripremiti alate i pribor za ispitivanje, namještanje i priključivanje, odrediti postupak ispitivanja, izvršiti ispitivanje i otkloniti uzroke nastanka kvara. |
| Oprema za mehaniziranu mužu krava | Odabrati alate i pribor za ispitivanje, namještanje i priključivanje, odrediti postupak ispitivanja, izvršiti ispitivanje i otkloniti uzroke nastanka kvara. |
| Mehanizacija u voćarstvu | Odrediti alate i pribor za ispitivanje, namještanje i priključivanje, odrediti postupak ispitivanja, izvršiti ispitivanje i otkloniti uzroke nastanka kvara. |
| Postupak dnevnog održavanja traktora | Izvršiti servis koristeći servisnu knjižicu, utvrditi ispravnost, odnosno evidentirati kvar. |
| Sustav za hlađenje motora kod traktora | Izabrati uređaje i alate za ispitivanje, odrediti i provesti postupak ispitivanja. Utvrditi i otkloniti neispravnosti, ispustiti staru tekućinu i nasuti novu te provjeriti ispravnost izvršenog rada. |
| Zamjena lanca i lančanika na ručnoj motornoj pili | Utvrditi ispravnost dijelova, izabrati odgovarajući alat i potreban pribor, izvesti postupak demontaže lanca i lančanika, izvršiti montažu, te provjeriti ispravnost izvršenog rada. |
| Održavanje teleskopskog štapa za rezanje voćaka | Izvršiti servis koristeći uputstva proizvođača, utvrditi ispravnost dijelova i otkloniti uzroke neispravnosti. Izvršiti demontažu, montažu i podešavanje. |
| Uređenje klipnog mehanizma motora | Obrazložiti indikacije koje upućuju na potrebu uređenja dijelova klipnog mehanizma.  Izabrati uređaje, alate i postupke za demontažu/montažu dijelova, obrazložiti potrebne radove za uklanjanje nepravilnosti, izvršiti navedene radove, ispitati ispravnost dijelova nakon popravka (npr. zamjena ležaja, klipa i klipnih prstenova, …) |
| Zamjena ležaja kotača | Izabrati odgovarajući alat i potreban pribor, izvesti postupak demontaže kotača i ležaja, utvrditi ispravnost dijelova, izvršiti montažu i pravilno podesiti zračnost ležaja kotača. |
| Zamjena spona upravljača | Pripremiti uređaje, alate i navesti postupke za ispitivanje ispravnosti dijelova upravljačkog sustava, obrazložiti potrebne radove, izvršiti popravak, ispitati ispravnost sustava (dijela) nakon popravka. |
| Zamjena kardanskog ili kuglastog zgloba | Utvrditi ispravnost dijelova, izabrati odgovarajući alat i potreban pribor, izvesti postupak demontaže kuglastog zgloba, izvršiti montažu, te provjeriti ispravnost izvršenog rada. |
| Radovi na bubanj kočnicama | Odabrati uređaje, alate i obrazložiti postupke i izvršiti popravak. Ispitati ispravnost sustava (dijela) nakon popravka (npr. zamjena kočionih čeljusti i kontrola bubnja, zamjena kočionih cilindra, zamjena crijeva kočionog sustava) podesiti i očistiti kočione čeljusti (pakne). |
| Radovi na tarnoj tanjurastoj spojci | Pripremiti uređaje, alate i objasniti postupke za ispitivanje ispravnosti spojke. Obrazložiti potrebne radove za uklanjanje nepravilnosti, izvršiti navedene radove, ispitati ispravnost spojke nakon popravka.  (npr. zamjena lamele, potisnog ležaja ili seta spojke) |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju mehaničar poljoprivredne mehanizacije.

|  |  |
| --- | --- |
| Nastavna područja | Očekivani ishodi učenja |
| Matematika u struci | Primijeniti osnovne računske operacije kod  rješavanja praktičnih primjera iz struke.  Izračunati troškove (materijala,vremena,..)  i cijenu proizvoda i usluga.  Izraditi ponudu za jednostavne popravke. |
| Osnove tehničkih materijala | Navesti osnovna svojstva, primjenu, pravila rukovanja i skladištenja najvažnijih tehničkih materijala koji se koriste na vozilima, strojevima, aparatima i uređajima (ljevovi, čelici, aluminijske legure, legure ostalih obojenih materijala, nemetale, sinterirane materijale te goriva i maziva). |
| Tehnologija obrade i montaže | Izmjeriti duljine, kutove i odstupanja od nazivne mjere.  Opisati način pravilnog izvođenja postupka ručne obrade.  Opisati postupke zavarivanja (plinsko, REL, MIG- MAG i elektrootporno), lemljenja i lijepljenja.  Opisati postupke strojne obrade odvajanjem čestica, lijevanjem, obrade kovanja i prešanja te toplinske obrade. Komentirati otpornost materijala prema koroziji i postupke površinske zaštite. |
| Tehničko crtanje | Klasificirati:  – elemente važne za izradu tehničkog crteža: vrste  crteža, crta, mjerilo  – ulogu norme u tehničkom crtanju  – zadano mjerilo.  Objasniti pravila i standarde potrebne za čitanje i izradu tehničkih i simboličkih crteža.  Prostoručno izraditi skicu i nacrtati crtež.  Pročitati tehnički i simbolički crtež. |
| Osnove računalstva | Koristiti računalo za pronalaženja potrebnih informacija o vozilu, dijelovima, dobavljačima, srodnim servisima. Unositi i koristiti servisne podatke u korisnički program za servisere. |
| Osnove tehničke mehanike | Objasniti pojmove veličina i jedinica u mehanici, (pojmove sile, momenta, sustava sila, veza i njihovih reakcija).  Objasniti pojam trenja (trenje klizanja, trenje valjanja) i ulogu trenja u praksi.  Prepoznati vrstu naprezanja na primjerima iz struke Prepoznati vrstu gibanja kod praktičnih primjera.  Objasniti pojmove mehaničkog rada, energije i snage kao i njihove mjerne jedinice.  Riješiti jednostavne zadatke na primjerima iz struke. |
| Elementi strojeva | Navesti vrste elemenata i objasniti pojam standardizacije, prepoznati vrste tolerancija i dosjeda.  Nabrojati vrste, načine označavanja i navesti područja primjene elemenata strojeva za rastavljive spojeve. Prepoznati standardne elemente (vijke i matice, klinove, zatike, svornjake) i opisati način na koji se spoj osigurava od otpuštanja.  Navesti vrste, svojstva ležaja i načine njihove ugradnje. Prepoznati odgovarajući ležaj.  Objasniti značenje prijenosnog omjera (i).  Nabrojati vrste i svojstva prijenosa kružnog gibanja,  zupčanike, remenje, remenice, lančanike i lance. |
| Osnove elektrotehnike i elektronike | Interpretirati osnovne zakonitosti u elektrotehnici.  Opisati način izmjere napona, jakosti i otpora električne struje.  Koristiti se električnim shemama za sustave paljenja i ubrizgavanja.  Identificirati osnovne uzročno-posljedične veze napona, otpora i jakosti u strujnom krugu. |
| Osnove automatizacije | Navesti pneumatske elemente i sklopove.  Prepoznati i pročitati simbolima prikazane jednostavne pneumatske i hidrauličke sustave, izraditi i čitati pneumatske i hidrauličke sheme upravljanja.  Objasniti način ugradnje jednostavne pneumatske, elektropneumatske i hidrauličke sustave odnosno njihove elemente. |
| Četverotaktni Otto motor | Opisati princip rada četverotaktnog Otto motora, objasniti svrhu svakog dijela/sustava motora, dati primjer mogućih posljedica neispravnosti pojedinog dijela/sustava motora. Komentirati uzročno posljedične veze između snage, potrošnje goriva i sastava ispušnih plinova, navesti sastav goriva i ispušnih plinova.  Navesti pravila struke u održavanju i servisiranju Otto motora. |
| Dvotaktni Otto motor | Opisati princip rada dvotaktnog Otto motora, objasniti svrhu svakog dijela/sustava motora, dati primjer mogućih posljedica neispravnosti pojedinog dijela/sustava motora.  Komentirati uzročno posljedične veze između snage, potrošnje goriva i sastava ispušnih plinova.  Navesti sastav goriva i ispušnih plinova i objasniti pravila struke u servisiranju dvotaktnog Otto motora. |
| Diesel motor i motori s prisilnim punjenjem cilindra | Opisati princip rada diesel motora, objasniti svrhu svakog dijela/sustava motora, dati primjer mogućih posljedica neispravnosti pojedinog dijela/sustava.  Komentirati uzročno posljedične veze u funkciji pojedinih dijelova motora.  Navesti sastav goriva i ispušnih plinova.  Navesti pravila struke u servisiranju diesel motora  Razlikovati različite vrste punjača, njihove osobitosti te usvojiti pravila njihova održavanja. |
| Transmisija | Ilustrirati tok prijenosa momenta od motora do kotača i ostalih uređaja na radnom stroju.  Navesti zadatak dijelova koji sudjeluju u prijenosu momenta, dati primjer mogućih posljedica neispravnosti pojedinog dijela transmisije.  Navesti servisna pravila u održavanju dijelova transmisije.  Nabrojati različite izvedbe transmisije, dijelova transmisije kao i njihove karakteristike te pravila održavanja. |
| Vozni sklop vozila | Nabrojati različite izvedbe kotača (naplataka i pneumatika), ovjesa kotača i sustava upravljanja vozilom, uočiti osobitosti različitih izvedbi, navesti funkciju svih elemenata ovjesa i upravljačkog mehanizma te objasniti njihov utjecaj na ponašanje vozila. Uskladiti izbor pneumatika s namjenom vozila.  Opisati postupke ispitivanja ispravnosti, pravila održavanja i kriterije ispravnosti. |
| Kočni sustavi | Ilustrirati princip kočenja, nabrojati dijelove hidrauličkog i pneumatskog sustava kočenja, opisati zadatak dijelova u sustavu kočenja, te navesti servisna pravila i intervale u održavanju sustava kočenja.  Komentirati kriterije ispravnosti za kočione sustave različitih vrsta vozila. |
| Karoserija vozila | Nabrojati osnovne dijelove karoserije, prepoznati različite izvedbe karoserije, navesti materijale koji se koriste za izradu karoseriju.  Nabrojati alate, materijale i postupke koji se koriste u održavanju karoserije. |
| Električni uređaji | Opisati način funkcioniranja različitih električnih uređaja: akumulator, alternator i elektropokretač, osvjetljenje i signalizacija vozila.  Objasniti postupke ispitivanja ispravnosti i pravila održavanja i kriterije ispravnosti. |
| Elektronički sustavi | Objasniti svrhu i princip rada pojedinih regulacijskih sustava u vozilu.  Nabrojati dijelove i prepoznati ih na vozilu, objasniti zadatak dijelova u sustavu regulacije te njihov utjecaj na ispravnost regulacijskog sustava.  Navesti principe rada senzora i aktora u sustavima motornih vozila. |
| Poljoprivredni strojevi i uređaji | Navesti uređaje i alate za ispitivanje, odrediti postupak ispitivanja pojedinog sustava, opisati postupak ispitivanja i načina uklanjanja uzroka nastanka kvara.  Navesti alate, ilustrirati postupak stavljanja u pogon dijelova, skupina ili sustava na vozilima, strojevima, aparatima i uređajima za poljoprivredu, šumarstvo, vrtlarstvo, graditeljstvo i komunalije.  Komentirati način kontrole i ispitivanja rada sustava.  Objasniti način korištenja servisne knjižice u svrhu servisiranja određenog vozila.  Opisati način pripreme vozila za tehnički pregled.  Objasniti način pregleda poljoprivrednih vozila, dijagnosticiranja i utvrđivanja kvarova.  Nabrojati postupke rastavljanja i sastavljanja dijelova i opreme vozila. |
| Dodatni uređaji na poljoprivrednim strojevima | Navesti osnovne elemente specijalnih uređaja na strojevima i nadogradnju strojeva. Opisati osnovne postupke održavanja pojedinih uređaja i različitih izvedbi. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Kako je naučnik pripremio pisanu pripremu rada i tehnološku dokumentaciju | 0 – 10 |  |
| Priprema radnog mjesta i urednost | 0 – 5 |  |
| Izbor postupaka, pribora, alata i uređaja na osnovi tehničke dokumentacije | 0 – 10 |  |
| Izvođenje postupaka točnim redoslijedom | 0 – 15 |  |
| Način rukovanja alatima i priborom | 0 – 15 |  |
| Racionalnost u trošenju materijala, energije i vremena za izradu | 0 – 5 |  |
| Korištenje tehničko-tehnološke dokumentacije | 0 – 10 |  |
| Mjerenja i ispitivanja gotovih uradaka | 0 – 10 |  |
| Mjere zaštite na radu | 0 – 10 |  |
| Obrazloženje odabira izvršenog  postupka, usporedba stanja prije i  poslije popravka | 0 – 10 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-44

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-281